[{"text_idx": "#000000", "text": "Gruffudd ab OwainMar 7, 20214 min read"}, {"text_idx": "#000002", "text": "Pan ydw i ar fy meic ydw i'n cael fy syniadau gorau. Rhwng Maerdy a Chorwen oeddwn i ryw bythefnos yn o\u0302l pan ges i'r syniad o wahodd ambell i seiclwr / triathletwr Cymraeg byddai pobl yn eu 'nabod i ateb fy nghwestiynau."}, {"text_idx": "#000003", "text": "Yr enw cyntaf ddaeth i'm meddwl oedd Alun Davies. Mi fydd rhai ohonoch chi'n siwr o'i 'nabod o'n well na fi - gan mai dim ond yn yr haf llynnedd y des i'n gyfarwydd ag o, a hynny drwy'i ddwy nofel."}, {"text_idx": "#000004", "text": "Y ddwy nofel gyntaf yn nhrioleg y ditectif Taliesin MacLeavy oedd rhain, sef 'Ar Drywydd Llofrudd' ac 'Ar Lwybr Dial'. Bum yn darllen nifer fawr o nofelau trosedd yn y clo mawr gan rai o fawrion yr arddull yma, ond dwi'n dal i gredu mai'r rhain oedd y mwyaf cyfareddol."}, {"text_idx": "#000005", "text": "Mi wnes i'i hargymell nhw i Mamgu, Nain, anti Ann ac anti Margaret - a phawb yn gytun nad oedd posib eu rhoi i lawr."}, {"text_idx": "#000006", "text": "A gyda diolch iddo am ei barodrwydd i ateb ac am ei brydlondeb yn anfon ei atebion, gadewch i ni glywed mwy amdano fel nofelydd, triathletwr a thad."}, {"text_idx": "#000007", "text": "Gruffudd ab Owain: Cyn i ni ddechrau o ddifri, dywedwch wrthon ni pwy yw Alun Davies.\nAlun Davies: Rydw i\u2019n nofelydd, yn gweithio gyda cyfrifiaduron yn ystod y dydd, yn gwneud ambell i driathlon pan alla i a, yn fwyaf pwysig, yn dad i dri o blant.\nGaO: Bydd rhai o\u2019r darllennwyr yn siwr o\u2019ch \u2018nabod o\u2019r ddwy nofel o drioleg y ditectif Talesin MacLeavy sydd eisoes wedi cael eu cyhoeddi; o le daeth yr awen i \u2018sgrifennu nofel ac yn yr arddull Cardi Noir yma\u2019n benodol?\nAD: Rydw i wedi mwynhau ysgrifennu erioed, ond doedd dim un foment arbennig wnaeth fy arwain i at ysgrifennu y llyfr cyntaf, Ar Drywydd Llofrudd \u2013 digwydd bod roedd gen i brynhawn rhydd un dydd Sul a fe wnes i eistedd lawr o flaen y cyfrifiadur heb rhyw lawer o syniad am sut i ysgrifennu nofel, a bwrw ati. Doedd gen i ddim syniad os oedd y nofel orffenedig yn dda neu beidio, ond mae'r adborth wedi bod yn gret, a mae'n hyfryd clywed fod bobl yn mwynhau darllen straeon Taliesin. O ran yr arddull, dwi'n meddwl wnaeth hynny arwain yn naturiol o'r lleoliad \u2013 fe ges i fy ngeni a fy magu yn Aberystwyth, felly dyna lle roeddwn i eisiau lleoli'r stori, a mae naws a tirlun Ceredigion yn ffitio'n berffaith gyda'r arddull noir.\nGaO: Pryd gallwn ni ddisgwyl bydd diweddglo\u2019r drioleg yn cyrraedd y silffoedd?"}, {"text_idx": "#000008", "text": "AD: Diwedd y flwyddyn yw'r cynllun ar hyn o bryd. Mae drafft cyntaf y llyfr \u2013 Ar Daith Olaf \u2013 gyda'r Lolfa yn cael ei olygu ar hyn o bryd. Mi fydd e'n rhyfedd anfon y drafft gorffenedig ffwrdd a gwybod taw dyna'r tro diwetha fydda i'n ysgrifennu am Taliesin, ond dwi'n gobeithio fydd y darllenwyr yn teimlo ei fod e'n ddiweddglo da i'r dreioleg."}, {"text_idx": "#000009", "text": "GaO: Felly rydym ni wedi cwrdd ag Alun Davies y nofelydd, dywedwch wrthon ni am Alun Davies y seiclwr a\u2019r triathletwr. A pha un ddaeth gyntaf - seiclo neu triathlon?\nAD: I ddweud y gwir, rhedeg ddaeth gyntaf. Rydw i wedi mwynhau rhedeg ers blynyddoedd, a fe wnaeth hynny arwain at rhoi cynnig ar driathlon am dipyn o her. Doeddwn i heb feicio rhyw lawer tan rhyw bum mlynedd nol, a mae hynny'n dal i ddangos yn fy amserau beicio i yn y triathlons yn anffodus, ond rydw i wedi bod yn gweithio ar y turbo trainer dros y gaeaf yma i wella ar hynny. Rydw i wedi cael ambell brofiad anffodus ar hyd y ffordd \u2013 teiar fflat mewn triathlon yng Nghaerdydd, a nofio mewn mo\u0302r oedd fel peiriant golchi ym Mhorth Tywyn neu trwy haid o jellyfish yn Abertawe - ond yn gyffredinol rydw i'n mwynhau'r ymarfer a'r rasio'n fawr iawn.\nGaO: Rydych chi\u2019n un sy\u2019n hoff o deithio\u2019r byd - fyddwch chi\u2019n gwneud hynny gyda beic?\nAD: Dydw i ddim wedi gwneud eto, ond fydda i wrth fy modd yn mynd i redeg pan yn ymweld a rhywle newydd \u2013 mae'n ffordd mor dda o ddod i adnabod y lle. O bryd i'w gilydd fydda i'n cofio pan oeddwn i'n teithio trwy wledydd canol a de America flynyddoedd yn o\u0302l, a'n sylweddoli mod i wedi colli cyfle euraidd i neidio ar feic a gweld cymaint mwy o'r llefydd yna. Pan ga i gyfle i fynd i deithio eto fydda i\u2019n siwr o beidio gwneud y camgymeriad yna eto!\nGaO: Beth yw eich hoff route / reid beic a pham?"}, {"text_idx": "#000010", "text": "AD: Rydw i'n byw yng Nghaerdydd, a mi fydda i'n hoffi neidio ar y beic a dianc o'r ddinas. Am y Fro i gyfeiriad Barry yw'n ffefryn i \u2013 o fewn deg munud mae'n teimlo fel eich bod chi yng nghefn gwlad, yn pasio trwy byd o bentrefi bach prydferth a caeau fferm.\nGaO: Beth yw eich amcanion a dyheadau am y flwyddyn hon a thu hwnt ar feic?"}, {"text_idx": "#000011", "text": "AD: Y prif ddyhead yw cymryd rhan mewn rasus eto. Roeddwn i wedi bwriadu gwneud rhyw bedwar neu bump ras blwyddyn diwetha ond gafodd pob un ei alw ffwrdd oherwydd yn pandemic, felly rydw i wedi defnyddio\u2019r amser i ymarfer, a gobeithio fydd hynny yn cael ei adlewyrchu yn fy amseroedd beicio i! Ond yn y tymor hir rydw i\u2019n awyddus i gymryd rhan mewn ambell i driathlon hirach, felly dwi\u2019n rhagweld fydda i ar y beic dipyn dros y blynyddoedd nesa."}, {"text_idx": "#000012", "text": "Diolch yn fawr eto i Alun am gyfrannu at y gofnod yma, a gobeithio'ch bod chi wedi mwynhau ei ddarllen. Ac os oes rhywun hoffech chi glywed ganddyn nhw mewn cofnod yn y dyfodol, gadewch i mi wybod yn y ffyrdd arferol (Twitter, Instagram, )."}, {"text_idx": "#000013", "text": "Ifan Roberts yn egluro Pillar"}]